## L'IVF obrirà una nova línia de préstecs participatius després de realitzar 33 operacions de finançament a 'start-ups' i esgotar els sis milions de pressupost

*** La nova convocatòria d'esta línia de finançament es publicarà en les pròximes setmanes, amb condicions similars a l'anterior
* El director de l'IVF afirma que els “excel·lents” resultats “conviden a treballar en esta mateixa línia i a continuar donant suport a l'ecosistema innovador de la Comunitat Valenciana”
* La inversió generada pels projectes finançats fins ara s'eleva a més de 20 milions d'euros**

L'Institut Valencià de Finances (IVF) obrirà una nova línia de préstecs participatius en coinversió amb inversors privats després d'haver realitzat 33 operacions de finançament que han permés esgotar els sis milions d'euros de pressupost amb els quals estava dotada la línia actual. Les beneficiàries d'estos préstecs han sigut *start-ups* de la Comunitat Valenciana que duen a terme projectes amb un component innovador elevat.

El director general de l'IVF, Enrique Montes, ha realitzat un balanç “molt positiu” d'estes dades i ha destacat que els “excel·lents” resultats obtinguts “ens conviden a treballar en esta mateixa línia i a continuar donant suport a l'ecosistema innovador de la Comunitat Valenciana”.

Per això, ha anunciat que es publicarà en les pròximes setmanes una nova línia de préstecs participatius en coinversió amb inversors privats, amb finançament del programa FEDER de la Comunitat Valenciana 2021-2027, en què s'estipularan condicions similars a les de la línia que ara es tanca.

Tal com ha explicat, les empreses de nova creació troben normalment traves a l'hora d'accedir a finançament a través de les entitats tradicionals, precisament per no tindre un bagatge suficient que avale el seu projecte, per la qual cosa l'IVF “intenta cobrir eixa bretxa de mercat i atendre estes necessitats financeres mitjançant préstecs participatius que busquen secundar i impulsar estos projectes innovadors des dels inicis”.

Els préstecs participatius són instruments de quasi capital que, a efectes mercantils, formen part dels fons propis de qui es beneficia d'estos. Este increment de solvència facilita la qualificació creditícia i, amb esta, l'accés al finançament atorgat per entitats financeres privades i fons d'inversió.

A més, la línia de préstecs participatius de l'IVF s'ha oferit en coinversió amb inversors privats, de manera que a l'aportació realitzada per l'IVF cal sumar els recursos que estos mateixos projectes han rebut per part de la inversió privada.

Com ha explicat el director general, l'import del finançament aportat per l'IVF a estos projectes ha de ser, com a mínim, del 50 % de l'import de les aportacions realitzades pels inversors privats en estes empreses, i poden aconseguir com a màxim el 150 % d'estes aportacions.

**Inversió total de més de 20 milions d'euros**

“Per això, als recursos aportats per l'IVF a estos projectes cal sumar altres 14,4 milions d'euros addicionals que han rebut d'altres inversors, amb la qual cosa la inversió total generada en estos ascendix a més de 20 milions d'euros”, ha afirmat Montes.

L'IVF ha posat en el mercat esta línia de finançament a través de huit intermediaris financers que han actuat com a col·laboradors d'este organisme per a gestionar este producte. Segons ha destacat el director general, “comptar amb professionals especialitzats, que coneixen perfectament les característiques peculiars del sector innovador, aporta un valor afegit a la gestió pública i permet maximitzar l'aprofitament dels recursos.

Fecha: 02/01/2024